**Notă informativă**

**la proiectul hotărîrii de Guvern**

**„Cu privire la Serviciul de Asistenţă Medicală Urgentă Prespitalicească”**

**Condiţiile ce au impus elaborarea proiectului**.

 Asistenţa medicală urgenţă prespitalicească din Republica Moldova este acordată prin intermediul a 5 Staţii Zonale de Asistenţă Medicală Urgentă (în continuare SZAMU), 42 Substaţii AMU şi 88 Puncte AMU după cum urmează:

Institutul de Medicină Urgentă cu 5 Substaţii AMU (mun. Chişinău) şi 5 Puncte AMU;

SZAMU „Centru” cu 17 Substaţii AMU în raioane şi 37 Puncte AMU în teritoriu;

SZAMU „Nord” cu 12 Substaţii AMU în raioane şi 26 Puncte AMU în teritoriu;

SZAMU „Sud” cu 4 Substaţii AMU în raioane şi 13 Puncte AMU în teritoriu;

SZAMU „UTA Găgăuzia” cu 3 Substaţii AMU în raioane şi 7 Puncte AMU în teritoriu;

Dirijarea şi coordonarea activităţii Serviciului de AMU Prespitalicească la nivel naţional este efectuată de către Institutul de Medicină Urgentă, care reprezintă o instituţie medico-sanitară spitalicească.

 În prezent, în scopul asigurării unui sistem de sănătate cost-eficient, sectorul spitalicesc se află în proces de reformare şi racordare la cerinţele europene şi prevede regionalizarea serviciilor spitaliceşti şi gestionarea eficientă a viitoarelor investiţii în sector.

Dezmembrarea Serviciului de AMU Prespitalicească în 5 SZAMU şi mun. Chişinău care aparţine Institutului de Medicină Urgentă generează diferenţe în calitatea prestării serviciilor, abordare neuniformă a politicilor şi reformelor, diferenţe salariale şi cheltuieli mari pentru întreţinerea aparatului administrativ.

**Principalele prevederi, elementele noi**.

Proiectul hotărîrii Guvernului în cauză prevede instituirea unui Centru Naţional de Medicină Urgentă Prespitalicească, care va uni împreună toate SZAMU şi Substaţiile AMU dezmembrate de la Institutul de Medicină Urgentă. Astfel, va fi creată o structură omogenă, un serviciu bine organizat la nivel naţional, care va gestiona uniform pe tot teritoriul staţiile şi substaţiile din subordine şi va menţine calitatea serviciilor la un nivel acceptabil.

De asemenea, se vor reduce considerabil cheltuielile pentru aparatele administrative, dat fiind faptul că noua structură va avea un singur conducător, o singură contabilitate, serviciu resurse umane, juridic etc.

**Gradul compatibilităţii actului normativ cu reglementările legislaţiei comunitare**.

Proiectul în cauză se încadrează perfect în reformele propuse de către comunitatea internaţională şi partenerii de dezvoltare pentru sistemul de sănătate şi nu contravine prevederilor legislaţiei comunitare.

**Fundamentarea economico-financiară**.

 Implementarea proiectului hotărîrii de Guvern „Cu privire la Serviciul de Asistenţă Medicală Urgenţă Prespitalicească” nu va genera cheltuieli financiare suplimentare, ba dimpotrivă, va genera economii datorită reducerii masive a aparatului administrativ la 5 instituţii.

 **Ministru Mircea BUGA**